止酒贈郡守楊瓌寶
作者：張耒
朝代：宋

paragraphs: 止酒正似塞决河，厚積薪芻傅砂礫。
堅牢不使見蟻漏，一線纔通便奔激。
莫輕弱箭不穿縞，轉眼已驚牛弩射。
我今止酒用此法，目前逾月無涓滴。
情鍾我輩獨痛制，慧通則流那可測。
懲羹端是合吹虀，用玉無疑初諫漆。
脾乾胃燥生未省，黄姥無聊怨岑寂。
不憂羣飲惱姬翁，但畏獨醒嘲楚客。
茫然自惻還自笑，一身心口相仇敵。
何妨二豎即奔忙，不廢三嬰更滋澤。
平生杯杓不掛眼，一飲便須論斗石。
低心伏老慎勿癡，此身何啻千金值。